(Návrh)

**ZÁKON**

**z ... 2023,**

**ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov
v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov v znení zákona č. 92/2019 Z. z. a zákona č. 367/2022 Z. z. sa mení a dopĺňa takto:

1. V § 2 ods. 3 sa za písmeno r) vkladá nové písmeno s), ktoré znie:

,,s) zahrievaný tabakový výrobok je taký bezdymový tabakový výrobok alebo tabakový výrobok na fajčenie, z ktorého sa zahrievaním uvoľňujú emisie obsahujúce nikotín a iné chemické látky, ktoré následne používateľ vdychuje, pričom ide v závislosti od ich vlastností o bezdymové tabakové výrobky alebo o tabakové výrobky na fajčenie,“.

Doterajšie písmená s) až aq) sa označujú ako písmená t) až ar).

2. V § 3 odsek 4 znie:

„Hodnoty emisií dechtu, nikotínu a oxidu uhoľnatého z cigariet sa merajú a overujú podľa technických noriem[3) alebo iných obdobných technických špecifikácií s porovnateľnými alebo prísnejšími požiadavkami](#poznamky.poznamka-3).“.

3. V § 5 odsek 1 prvá veta znie:

„Výrobca, dovozca alebo distribútor nesmie uvádzať na trh také cigarety, tabak na vlastnoručné zhotovenie cigariet a zahrievané tabakové výrobky, ktoré obsahujú charakteristickú arómu.“.

4. V § 5 odsek 3 prvá veta znie:

„Výrobca, dovozca alebo distribútor nesmie uvádzať na trh také cigarety,  tabak na vlastnoručné zhotovenie cigariet a zahrievané tabakové výrobky, ktoré obsahujú arómy v akýchkoľvek ich zložkách, najmä vo filtroch, papieroch, baleniach, kapsuliach, alebo akékoľvek technické prvky umožňujúce zmenu vône alebo chuti dotknutých tabakových výrobkov alebo ich intenzity dymu.“.

5. Nadpis § 9 znie:

,,Označovanie tabakových výrobkov na fajčenie okrem cigariet, tabaku na vlastnoručné zhotovenie cigariet, tabaku do vodnej fajky a zahrievaných tabakových výrobkov“.

6. V § 9 odsek 1 znie:

„(1) Tabakové výrobky na fajčenie okrem cigariet, tabaku na vlastnoručné zhotovenie cigariet, tabaku do vodnej fajky a zahrievaných tabakových výrobkov musia obsahovať na každom spotrebiteľskom balení a vonkajšom obale takých výrobkov

1. všeobecné varovanie uvedené v § 7 ods. 1
2. jedno z textových zdravotných varovaní podľa prílohy č. 1 a
3. telefónne číslo „Linka pomoci 0908 222 722“, na ktorom možno získať informácie o odvykaní od fajčenia.“.

7. Za § 21b sa vkladá nový § 21c, ktorý vrátane nadpisu znie:

„**§ 21c**

**Prechodné ustanovenia k úprave účinnej od 23. októbra 2023**

Spotrebiteľské balenia zahrievaných tabakových výrobkov, ktoré obsahujú charakteristickú arómu a boli vyrobené alebo uvedené na trh pred 23. októbrom 2023 a spotrebiteľské balenia zahrievaných tabakových výrobkov, ktoré obsahujú arómy v akýchkoľvek ich zložkách, najmä vo filtroch, papieroch, baleniach, kapsuliach, alebo akékoľvek technické prvky umožňujúce zmenu vône, chuti alebo intenzity dymu a boli vyrobené alebo uvedené na trh pred 23. októbrom 2023, možno uvádzať na trh do šiestich mesiacov odo dňa účinnosti tohto zákona.“.

8. Nadpis § 22 ,,Záverečné ustanovenie“ sa nahrádza nadpisom „Transpozičné ustanovenie“.

9. Doterajší text prílohy č. 3 sa označuje ako bod 1 a dopĺňa sa bodom 2, ktorý znie:

,,2. Delegovaná smernica Komisie (EÚ) 2022/2100 z 29. júna 2022, ktorou sa mení smernica Európskeho parlamentu a Rady 2014/40/EÚ, pokiaľ ide o zrušenie určitých výnimiek týkajúcich sa zahrievaných tabakových výrobkov (Ú. v. EÚ L 283, 3.11.2022).“.

**Čl. II**

Tento zákon nadobúda účinnosť 23. októbra 2023.